În stațiunea Poiana Brașov, prețurile sunt reduse cu 10 sau chiar 15 % dacă pachetele sunt achiziționate de acum pentru perioada sărbătorilor pascale, scrie Radio România Brașov FM.
Ofertele early booking pentru petrecerea Paștelui la munte, au fost deja lansate de hotelurile din Poiana Brașov sau de pe Valea Prahovei.
În stațiunea Poiana Brașov, prețurile sunt reduse cu 10 sau chiar 15% dacă pachetele sunt achiziționate de acum pentru perioada sărbătorilor pascale. Ofertele pentru minimum trei nopți de cazare la un hotel de patru stele pornesc de la 289 de euro pentru două persoane și pot ajunge la 470 de euro pentru un apartament.
"Pachetul include cină în fiecare seară, iar de Înviere, dejun pascal tradițional, cină festivă cu program artistic. Ne vom aștepta oaspeții, de Înviere, cu un platou tradițional în spațiile de cazare, iar pentru copii sunt pregătite multe activități, cum ar fi vânătoare de ouă, club pascal de creație, concurs de ouă încondeiate și escape room tematic pentru această sărbătoare", a declarat Bianca Socol, reprezentantul unui hotel din Poiana Brașov.
La un alt hotel de patru stele, tarifele pentru un pachet complet pornesc de la 473 de euro în camera dublă pentru un sejur de minimum trei nopți. În perioada sejurului, turiștii sunt primiți cu ouă roșii și cozonac după Slujba de Înviere, beneficiază de o vizită la o fermă din Tohan, brunch Pascal cu produse românești, ateliere de creație și teatru interactiv pentru copii și discounturi de 10% la terapiile spa.